S-186/2013

Mál þetta, sem þingfest var 11. apríl sl. og dómtekið 8. maí sl., er höfðað með ákæru lögreglustjórans á höfuðborgarsvæðinu, dagsettri 26. mars 2013, á hendur H-kk-þgf K-kk-þgf G-kk-þgf, kt. 000000-0000, Furugrund 30, Kópavogi, fyrir eftirgreind hegningarlaga-, umferðarlaga- og fíkniefnabrot með því að hafa:

„1. Fimmtudaginn 11. október 2012 í Reykjavík ekið bifreiðinni VK-579 sviptur ökurétti og með 96 km hraða á klst. suður Vesturlandsveg, á vegarkafla við Árvelli á Kjalarnesi, þar sem hámarkshraði var 90 km á klst.

Mál 014-2012-17625

Telst þetta varða við 2. mgr. 37. gr. og 1. mgr. 48. gr., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007.

2. Sama dag og í 1. lið, í Reykjavík, ekið sömu bifreið sviptur ökurétti og með 79 km hraða á klst. norður Hvalfjarðargöng þar sem leyfður hámarkshraði var 70 km á klst.

Mál 014-2012-17607

Telst þetta varða við 2. mgr., sbr. 4. mgr., 37. gr. og 1. mgr. 48. gr., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007.

3. Mánudaginn 15. október 2012 í Reykjavík ekið sömu bifreið sviptur ökurétti og með 96 km hraða á klst. suður Vesturlandsveg, á vegarkafla við Árvelli á Kjalarnesi, þar sem leyfður hámarkshraði var 90 km á klst.

Mál 014-2012-17897

Telst þetta varða við 2. mgr. 37. gr. og 1. mgr. 48. gr., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007.

4. Miðvikudaginn 28. nóvember 2012 í Hafnarfirði ekið sömu bifreið sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 5,7 ng/ml) um Fjarðargötu uns lögregla stöðvaði aksturinn og fyrir að hafa á sama tíma haft í vörslum sínum 0,22 g af maríhúana sem lögregla fann við leit í bifreiðinni og lagði hald á.

Mál 007-2012-66745

Telst þetta varða við 1. mgr. 48. gr. og 1. mgr., sbr. 2. mgr., 45. gr. a., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006 og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

5. Miðvikudaginn 19. desember 2012 í Reykjavík stolið fjórum 1944 skyndiréttum að samtals söluandvirði 2.330 kr. úr verslun Bónus í Faxafeni.

Mál 007-2013-7444

Telst þetta varða við 1. mgr. 244. gr. almennra hegningarlaga nr. 19/1940.

6. Miðvikudaginn 2. janúar 2013 í Reykjavík ekið bifreiðinni VK-579 sviptur ökurétti, undir áhrifum áfengis og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 0,8 ng/ml, amfetamín 25 ng/ml og vínandi 1,27 ‰) frá bifreiðastæði verslunarinnar Byko við Fiskislóð og að Vesturbæjarskóla þar sem lögregla hafði afskipti af ákærða og fyrir að hafa á sama tíma haft í vörslum sínum 1,27 g af amfetamíni sem ákærði framvísaði við lögreglu og lögregla lagði hald á.

Mál 007-2013-316

Telst þetta varða við 1. mgr. 48. gr. og 1. mgr., sbr. 2. mgr., 45. gr. a., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006 og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

7. Miðvikudaginn 16. janúar 2013 í Reykjavík stolið kjötvöru úr verslunum Bónus í Holtagörðum, Faxafeni og Hólmgarði fyrir samtals að söluandvirði 18.919 kr. og í kjölfar þjófnaðarins úr Hólmgarði bakkað bifreiðinni VK-579 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 1,5 ng/ml) á bifreiðastæði við Lóuhóla uns lögregla stöðvaði aksturinn og lagði hald á fyrrgreindar kjötvörur.

Mál 007-2013-2648

Telst þetta varða við 1. mgr. 244. gr. almennra hegningarlaga nr. 19/1940 og 1. mgr. 48. gr. og 1. mgr., sbr. 2. mgr., 45. gr. a., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Einkaréttarkröfur:

Í málinu gerir F-kk-nf Á-kk-nf, kt. 000000-0000, forstjóri Haga hf., þá kröfu að ákærði verði dæmdur til að greiða Högum hf., kt. 000000-0000, skaðabætur að fjárhæð 2.330 kr.,- auk vaxta samkvæmt 1. mgr. 8. gr. laga nr. 38/2001, frá 19.12.2012 og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr., laga um vexti og verðtryggingu nr. 38/2001, frá þeim degi til greiðsludags. Þá er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun. Jafnframt er þess krafist að ákærði verði dæmdur til að greiða skaðabætur samtals að fjárhæð 18.919 kr., auk vaxta samkvæmt 1. mgr. 8. gr. laga nr. 38/2001, frá 16. janúar þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr., ofangreindra laga um vexti og verðtryggingu frá þeim degi til greiðsludags.“

Ákærði kom fyrir dóminn við þingfestingu málsins og fékk frest til að taka afstöðu til sakarefnisins til 8. maí sl. Ákærði kom þá fyrir dóminn ásamt verjanda sínum og játaði greiðlega sök.

Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu en sækjanda og verjanda ákærða var gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Er játning ákærða í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar. Ákærði krafðist vægustu refsingar sem lög leyfa. Benti ákærði á að hann hafi verið samvinnuþýður við rannsókn brotanna og vísað lögreglu á fíkniefni auk þess að heimila húsleit. Ákærði kvaðst hafa átt við fíkniefnavanda að stríða en hann hafi hætt allri neyslu 15. apríl sl. Ákærði vilji standa sig en brotin hafi öll verið framin þegar hann var í neyslu. Lagði ákærði fram sálfræðilega álitsgerð, dagsetta 6. júlí 2012, sem gerð var í tilefni forsjárdeilu er hann átti í við barnsmóður sína þar sem forsjárhæfni foreldra var metið. Hefur sálfræðiálit þetta ekki áhrif við ákvörðun refsingar í máli þessu, enda var það gert áður en ákærði hóf brotaferil sinn 11. október 2012. Þá benti ákærði á að hann hafi gert sátt um sekt vegna ákæruliða 1-3, sem bæri að taka tillit til við ákvörðun refsingar. Samkvæmt gögnum sem liggja fyrir í málinu, undirritaði ákærði yfirlýsingu hjá lögreglu þess efnis að hann staðfesti að það hafi verið ákærði sem ók bifreiðinni umrætt sinn. Í því fólst ekki samkomulag um sektarboð.

Samkvæmt sakavottorði, sem liggur frammi í málinu, var ákærði dæmdur í þriggja mánaða fangelsi 22. desember 2003, skilorðsbundið í tvö ár, fyrir brot gegn 1. mgr. 48. gr. umferðarlaga, brot gegn lögum um ávana- og fíkniefni, tilraun til þjófnaðar og hylmingu. 12. október 2004 var ákærði dæmdur í fimm mánaða fangelsi skilorðsbundið til þriggja ára fyrir þjófnað. Hinn 27. september 2005 var ákærði dæmdur til greiðslu sektar fyrir fíkniefnalagabrot og 9. febrúar 2011 var ákærði dæmdur í sextíu daga fangelsi, skilorðsbundið til þriggja ára, fyrir þjófnað og gripdeild. Þann 28. desember 2012 gekkst ákærði undir sátt fyrir fíkniefnalagabrot, 31. maí 2012 gekkst ákærði undir sátt fyrir fíkniefnaakstur og að aka án þess að hafa ökuskírteini meðferðis og 25. september 2012 gekkst ákærði undir sátt fyrir hraðabrot og að aka sviptur ökuréttindum. Með brotum þeim sem ákærði hefur verið sakfelldur fyrir nú rauf hann skilorð dómsins frá 9. febrúar 2011 en þá var hann dæmdur í sextíu daga fangelsi fyrir þjófnað og gripdeild. Hafa refsingar fyrir brot gegn 244. gr. laga nr. 19/1940 ítrekunaráhrif við ákvörðun refsingar nú. Þá hafa refsingar í þrjú skipti vegna brota á ávana- og fíkniefnalögum ítrekunaráhrif við ákvörðun refsingar og brot gegn 45. gr. a og 48. gr. umferðarlaga.

Með hliðsjón af ofansögðu, sbr. 60. og 77. gr., laga nr. 19/1940, er refsing ákærða nú ákveðin fangelsi í fjóra mánuði. Ekki eru skilyrði til að skilorðsbinda refsinguna.

Með sátt þann 31. maí 2012 var ákærði sviptur ökurétti í tólf mánuði frá 31. maí 2012. Með hliðsjón af því, því að ákærði hefur nú verið sakfelldur fyrir að aka þrisvar sinnum undir áhrifum ávana- og fíkniefna auk áfengis og með vísan til 6. mgr. 102. gr. umferðarlaga, ber að svipta ákærða ökurétti í fjögur ár frá 31. maí 2013.

Ákærði greiði allan sakarkostnað, sem er samkvæmt yfirliti 322.176 krónur auk þóknunar skipaðs verjanda ákærða, J-kk-ef S-kk-ef S-kk-ef hdl., 100.000 krónur að meðtöldum virðisaukaskatti.

Í málinu gerir F-kk-nf Á-kk-nf, kt. 000000-0000, fyrir hönd Haga ehf., kröfu um að ákærði greiði 21.249 krónur í skaðabætur ásamt nánar tilgreindum vöxtum.

Ákærði hefur samþykkt bótakröfuna eins og hún er gerð í ákæru en mótmælti kröfunni um málskostnað bótakrefjanda til handa. Með vísan til 3. mgr. 176. gr. laga nr. 88/2008 verður ákærði dæmdur til að greiða bótakrefjanda málskostnað vegna kröfunnar. Voru bótakröfurnar birtar ákærða 21. febrúar 2013.

Verður ákærði því dæmdur til að greiða Högum hf., kt. 000000-0000, 2.330 krónur með vöxtum skv. 1. mgr. 8. gr. laga nr. 38/2001 frá 19. desember 2012 til 16. janúar 2013 en af 21.249 krónum frá þeim degi til 21. mars 2013 en með dráttarvöxtum skv. 9. gr., sbr. 1. mgr. 6. gr., sömu laga frá 21. mars 2013 til greiðsludags. Þá greiði ákærði Högum hf. 40.000 krónur í málskostnað að teknu tilliti til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf K-kk-nf G-kk-nf, kt. 000000-0000, sæti fangelsi í fjóra mánuði.

Ákærði er sviptur ökurétti í fjögur ár frá 31. maí 2013.

Ákærði greiði allan sakarkostnað, 422.176 krónur, þar með talda þóknun skipaðs verjanda síns 100.000 krónur.

Ákærði greiði Högum hf., kt. 000000-0000, skaðabætur að fjárhæð 2.330 krónur ásamt vöxtum samkvæmt 1. mgr. 8. gr. laga nr. 38/2001, frá 19. desember 2012 til 16. janúar 2013 en af 21.249 krónum frá þeim degi til 21. mars 2013 en með dráttarvöxtum samkvæmt 9. gr., sbr. 1. mgr. 6. gr., frá þeim degi til greiðsludags. Ákærði greiði Högum hf. 40.000 krónur í málskostnað.

Á-kvk-nf G-kvk-nf.